Il-Konferenza dwar il-Futur tal-Ewropa qed tfittex l-ideat tiegħek dwar kif l-UE għandha tinbidel u fuq xiex għandha tiffoka. Issa huwa ż-żmien li tinvolvi ruħek. Wara t- tnedija uffiċjali tagħha fir-rebbiegħa, il-Konferenza se tidħol fi stadju kruċjali: jeħtieġ li tikseb kemm jista' jkun kontribut miċ-ċittadini dwar kif l-UE għandha tiffaċċja l-isfidi ta' dinja li qed tinbidel. Agħti l-kontribut tiegħek Ġew ippreżentati aktar minn 5,000 idea lill- pjattaforma online , dwar suġġetti li jvarjaw mill-emerġenza klimatika sad-demokrazija Ewropea. Dan huwa bidu tajjeb, iżda hemm bżonn ħafna aktar. Agħti ħarsa lejn is-suġġetti , aqsam il-fehmiet tiegħek dwar suġġerimenti ta' nies oħra u oħroġ bl-ideat tiegħek stess. Forsi tixtieq tiddiskuti l-ħsibijiet tiegħek ma' nies oħra? Ingħaqad f' avveniment li se jsir jew organizza wieħed. Kun ċert biss li l-eżitu tad-diskussjonijiet jasal sal-pjattaforma. Il-Konferenza dwar il-Futur tal-Ewropa mhijiex biss mod kif tssemma' leħnek. L-ideat tiegħek jista' jkollhom impatt reali fuq deċiżjonijiet importanti: il-Parlament Ewropew, il-Kunsill u l-Kummissjoni wiegħdu li jaġixxu fuq ir-rakkomandazzjonijiet tan-nies u fuq il-konklużjonijiet tal-Konferenza. X'se jsir mill-ideat tiegħek? Il-kontributi ppreżentati fuq il-pjattaforma se jiffurmaw il-bażi għall-ħidma kollha tal-Konferenza permezz ta' erba' bordijiet taċ-ċittadini Ewropej. Kull wieħed minnhom se jikkonsisti minn 200 Ewropew, magħżula b'mod aleatorju, iżda b'mod li jiżgura li jkunu rappreżentattivi tal-UE kollha kemm hi. Abbażi tal-kontributi tiegħek, kull bord se jifformula proposti għall-bidla. Dawn il-proposti mbagħad se jiġu ppreżentati lill-Plenarja tal-Konferenza, li tlaqqa' flimkien liċ-ċittadini u lir-rappreżentanti tal-Parlament Ewropew, tal-parlamenti nazzjonali, tal-gvernijiet tal-UE, tal-Kummissjoni Ewropea, tas-soċjetà ċivili u tas-sħab soċjali. Kull bord taċ-ċittadini Ewropej se jagħżel 20 membru biex jirrappreżentah fil-Plenarja tal-Konferenza. B'kollox, meta jingħaddu ċ-ċittadini minn bordijiet u avvenimenti nazzjonali, u l-President tal-Forum Ewropew taż-Żgħażagħ, 108 ċittadini se jieħdu sehem fil-Plenarja - kwart tal-membri kollha. Il-bordijiet taċ-ċittadini Ewropej se jiltaqgħu mill-inqas tliet darbiet. L-ewwel laqgħat huma ppjanati għal Settembru u kmieni f'Ottubru, qabel il-Plenarja li jmiss fit-22-23 ta' Ottubru. It-tieni laqgħat se jsiru f'Novembru u l-bordijiet se jiffinalizzaw il-ħidma tagħhom f'Diċembru u f'Jannar 2022. Il-Plenarja se tiltaqa' lejn l-aħħar ta' Ottubru u kull xahar bejn Diċembru 2021 u Marzu 2022 biex tiddiskuti l-proposti taċ-ċittadini u tagħmel rakkomandazzjonijiet għal azzjoni konkreta tal-UE. Ir-rapport finali se jitħejja fir-rebbiegħa tal-2022 mill-bord eżekuttiv tal-Konferenza. Il-bord jinkludi rappreżentanti tal-Parlament Ewropew, tal-Kunsill u tal-Kummissjoni (l-istituzzjonijiet li se jkollhom jagħtu segwitu għall-konklużjonijiet) kif ukoll osservaturi mill-partijiet ikkonċernati kollha tal-Konferenza. Ir-rapport se jitħejja b'kollaborazzjoni sħiħa mal-Plenarja tal-Konferenza u se jkollu jirċievi l-approvazzjoni tagħha. Skopri f'aktar dettall kif se taħdem il-Konferenza . Għaliex l-Ewropa teħtieġ ideat ġodda? Il- pandemija tal-COVID-19 diġà biddlet id-dinja. Issa l-Ewropa qed tfittex modi kif tirkupra mill-kriżi u ssib soluzzjonijiet sostenibbli għall-isfidi tal-futur li jinkludu t- tibdil fil-klima , il-progress tat- teknoloġiji diġitali u ż-żieda fil- kompetizzjoni globali . "[…] Jekk irridu nkunu adatti għall-iskop għad-deċennji li ġejjin, se jkun meħtieġ li tiġi rriformata l-Unjoni Ewropea u li ma tkunx unjoni li tirreaġixxi ftit wisq u tard wisq għal dak li qed jiġri fid-dinja u fis-soċjetajiet tagħna stess," qal Guy Verhofstadt , il-Kopresident tal-Parlament tal-bord eżekuttiv. "Din hija l-mistoqsija ewlenija - kif tista' l-Unjoni Ewropea tkun adatta għall-iskop tagħha, lesta biex taġixxi u tirreaġixxi fid-dinja ta' għada?" Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF